DA Den Europæiske Unions Tidende CE 88/60

(2004/C 88 E/0065)

SKRIFTLIG FORESPØRGSEL E-2028/03

af Erik Meijer (GUE/NGL) til Kommissionen

(18. juni 2003)

Om: Risikoen for bedrageri og den unødige sendrægtighed, når det græske toldvæsen ved grænsen til Makedonien indsamler EU-borgeres pas

1. Er det Kommissionen bekendt, at der i tog fra Grækenland til Skopje (i Makedonien) og Beograd (i Serbien) sker det, at togpassagerer fra andre EU-medlemsstater kort efter afgangen fra Thessaloniki skal aflevere deres pas, som indsamles af en person, der ikke kan identificeres som græsk tjenestemand, og at de får den besked, at passet senere kan afhentes hos politiet?

2. Er det ligeledes Kommissionen bekendt, at der hos politiet på den græske grænsestation Idomeni, hvor passende senere kan afhentes, tilsyneladende ikke foretages noget som helst med disse pas, men at de blot tilbageleveres efter en vis ventetid?

3. Deler Kommissionen den opfattelse, at opretholdelse af denne metode, som også tidligere er anvendt ved grænsen, frembyder risiko for, at passene indsamles af personer uden beføjelse hertil, at et eller flere af de mange pas indsamlet af tjenestemænd med beføjelse hertil kan gå tabt, og at ubevogtet bagage efterladt i toget kan blive stjålet?

4. Er det egentlig tilladt for EU-medlemsstaternes borgere at aflevere deres pas til en person, der ikke kan identificeres som havende beføjelse hertil, eller bør de afvise dette?

5. Tjener denne procedure, som kræver, at togpassagererne stiger ud og venter, andet formål end at lokke kunder ind i den afgiftsfri butik på stationen i Idomeni eller at besværliggøre trafikken med et naboland, hvis navn man finder uønsket?

6. Hvordan kan det fra EU's side udvirkes, at paskontrollen og navnlig for EU-borgere bliver normaliseret og afviklet hurtigere ved denne grænse? Hvordan kan Kommissionen medvirke til at fremme en sådan løsning på problemet?

Supplerende svar afgivet på Kommissionens vegne af António Vitorino

(20. april 2004)

Under undersøgelsen af de forhold, der er oplyst af det ærede medlem i hans skriftlige forespørgsel, henvendte Kommissionen sig den 30. september 2003 til de græske myndigheder for at orientere dem om disse forhold og anmode dem om at tilsende Kommissionen præcise oplysninger om de former for kontrol, der gennemføres i toget fra Grækenland til Den Tidligere Jugoslaviske Republik Makedonien ved grænsestationen Idomeni. Da Kommissionen ikke har modtaget noget svar, blev der rettet en ny henvendelse til de græske myndigheder den 7. januar 2004.

I to breve fra 16. og 28. januar 2004 bestrider de græske myndigheder de nævnte forhold og fremhæver, at den kontrol, der gennemføres ved grænsestationen Idomeni og i toget sker efter reglerne i den fælles håndbog. De græske myndigheder understreger endvidere, at kontrollen foretages undervejs i toget, at alle rejsedokumenter kontrolleres, og der anbringes stempler i overensstemmelse med reglerne (for EU-stats-borgere skal pas ikke stemples jf. punkt 2.1.1 i den fælles håndbog).

Det fremgår af de fremsendte oplysninger, at der gennemføres kontrol i de to tog, der daglig betjener denne strækning, om bord på toget af uniformerede politibetjente, som kontrollerer hver enkelt rejsende og indsamler rejsedokumenter. Ud over denne kontrol, der foretages af uniformerede politibetjente, har en anden civilklædt politibetjent fra samme tjenestested til opgave at kontrollere og føre tilsyn i toget. Denne tjenestemand bærer sit tjenestekort på venstre brystlomme på skjorten.

Med hensyn til de nævnte forhold påpeger de græske myndigheder, at der ikke er rapporteret noget tilfælde, hvor der udtrykkeligt er anmodet om, at en civilklædt person, der foretager kontrol, skulle udvise legitimation.

Med hensyn til betingelserne for indsamling af rejsedokumenter henviser de græske myndigheder til de lempelser af kontrollen ved de ydre grænser, der er defineret i den fælles håndbog for rejsende i sove- og liggevogne. Med hensyn til disse personer bestemmer den fælles håndbog (punkt 3.2.4), at dokumenter, der tillader grænsepassage, kontrolleres af konduktøren, hvis denne har indsamlet disse dokumenter under overholdelse af de betingelser, der gælder for ham, og holder dem til rådighed for kontrol.

Med hensyn til kontrollens varighed understreger de græske myndigheder, at den normalt højst varer 30 sekunder for EU-statsborgere og 1 minut for tredjelandsstatsborgere, uden at det dog afvises, at denne kontrol kan forsinkes i sommerperioden på grund af den kraftige stigning i antallet af rejsende.

På basis af oplysningerne fra de græske myndigheder om kontrollen i toget, og da der ikke foreligger specifikke oplysninger om rejseforholdene, har Kommissionen ikke kunnet fastslå, at de græske myndigheder er ansvarlige for en fejlagtig anvendelse af reglerne for kontrol ved de ydre grænser i det tilfælde, der er omtalt af det ærede medlem.